****

**Grupo municipal**

**MOCIÓN DO GRUPO MUNICIPAL DE VIA ALFOZ PARA A COMPROBACIÓN E RECTIFICACIÓN DO INVENTARIO MUNICIPAL DE BENS**

Ao abeiro do disposto no Texto Refundido das disposicións legais vixentes en materia de Réxime Local, aprobado polo R.D. 781/86 de 18 de abril e do Regulamento de Organización, Funcionamento e Réxime Xurídico das entidades locais, aprobado polo R.D. 2568/86 do 28 de Novembro, e da Lei 5/1997 do 22 de Xullo da Administración Local de Galicia, o Grupo Municipal de Via Alfoz presenta a seguinte **MOCIÓN** para a súa discusión no **PLENO.**

**EXPOSICIÓN DE MOTIVOS:**

Segundo o artigo 32 da Lei 33/2003, do 3 de novembro, do Patrimonio das Administracións Públicas, estas “teñen a obriga de inventariar os bens e dereitos que integran o seu patrimonio, consignando, co suficiente detalle, as mencións necesarias para a súa identificación e as que resulten precisas para reflectir a súa situación xurídica e o destino ou uso ao que están sendo dedicados”.

No que se refire ás Entidades Locais, o artigo 17 do Real decreto 1372/1986, do 13 de xuño, de Regulamento do patrimonio das Entidades Locais, establece que “as corporacións locais están obrigadas a formar inventario de todos os seus bens e dereitos, calquera que sexa a súa natureza ou forma de adquisición”.

Segundo o artigo 33.1 do Regulamento do Patrimonio das Entidades Locais "a rectificación do inventario verificarase anualmente, e nel reflectiranse as vicisitudes de toda clase de bens e dereitos durante esa etapa".

Pola súa parte, o artigo 35 do citado Regulamento establece que “no libro de inventarios e balance refléxanse anualmente os bens, dereitos e accións da entidade local e as súas alteracións, así como a situación do activo e do pasivo, para determinar o verdadeiro patrimonio de cada exercicio económico”. Polo tanto, deberán reflectirse as adquisicións, compravendas, permutas, servidumes, alteracións da cualificación xurídica dos bens, e calquera outra con repercusión sobre os bens e dereitos obxecto do Inventario, que se produzan durante o exercicio anual.

Respecto ao acceso ao Inventario Municipal, en aplicación do disposto no art. 13.d da Lei 39/15 do procedemento administrativo común das Administracións Públicas, calquera interesado poderá obter copias, certificacións ou información sobre o seu contido, e polo tanto, os veciños do municipio poden ter acceso á base de información do Inventario Municipal, sobre todo ao ter lexitimidade para o exercicio da acción pública en defensa dos bens municipais.

Unha vez aclarado o anterior, desde o Grupo Municipal de Via Alfoz consideramos que, en aplicación do Regulamento do Patrimonio das Entidades Locais, se debe proceder á actualización do Inventario de Camiños Públicos Municipais, no que se reflictan as alteracións, erros ou omisións que requiran subsanación. Así mesmo, consideramos que se debe facer pública non unicamente a listaxe de bens, senón tamén a documentación gráfica do Inventario de Camiños Públicos Municipais.

Desde o Grupo Municipal de Via Alfoz somos coñecedores de que o pasado 20 de febreiro de 2023, co rexistro de entrada número 2023-E-RE-123, foi recibida na sede electrónica do concello unha solicitude para a rectificación do Inventario de Bens e Dereitos do Concello de Alfoz, excluíndo do mesmo a vía municipal co número de orde 48, de acceso ás instalacións do Parque Eólico Montemaior Norte, na parroquia do Pereiro, e que cruza diferentes fincas privadas.

Visto o escrito presentado e a realidade física dos terreos e o seu uso, o Grupo Municipal de Via Alfoz propón ao Pleno que se tome os seguintes

**ACORDOS:**

1. Solicitar un informe xurídico respecto á solicitude de rectificación do Inventario de Bens e Dereitos do Concello de Alfoz de 20 de febreiro de 2023, con rexistro de entrada número 2023-E-RE-123, dando audiencia aos interesados e solicitando a documentación necesaria para atender, de ser o caso, a petición de exclusión vía municipal co número de orde 48, obxecto da solicitude.

2. Realizar unha actualización do Inventario de Camiños Públicos Municipais, no que se reflictan as alteracións, erros ou omisións que requiran subsanación, procedendo á supresión dos camiños inventariados de forma errónea, e incorporar aqueles que, aínda sendo públicos, non forman parte actualmente do inventario.

3. Facer pública, a través do Portal de Transparencia, a documentación gráfica dixitalizada do Inventario de Camiños Públicos Municipais, da que dispón o Concello de Alfoz.

En Alfoz, a 21 de marzo de 2023



Asdo. Efigenia Maseda Paz

Voceira do Grupo Municipal de Via Alfoz

Alcalde - Presidente do Concello de Alfoz